АҞӘА, абҵара 1– Sputnik, Бадри Есиава. Очамчыратәи ахәыҷтәы ансамбль "Абжьыуаа" афестиваль-конкурс "Богатство России" аҟны иқәгылараны иҟоуп. Афестиваль мҩаԥысуеит Пиатигорск, абҵара 3 рзы ҳәа Sputnik иазеиҭалҳәеит Очамчыра араион акультура аҟәша аиҳабы ихаҭыԥуаҩ Амра Булескериа.
Афестиваль "Богатство России" аҟны ахәыҷтәы ансамбль "Абжьыуаа" аԥсуа, аубых, ашьхаруа кәашарақәа нанагӡараны иҟоуп.
"28-ҩык ахәыҷқәа афестиваль ахь ицеит ансамбль анапхгаҩы Ҭимур Ҭыҩба дрыцны. Араион ахадара урҭ транспортла еиқәнаршәеит, ахәыҷқәа уа рынхареи рыкрыфарачареи аҭаацәа ирыдуп", — лҳәеит Булескериа.
Афестиваль-конкурс "Богатство России" хынтәуп имҩаԥысуеижьҭеи. Иарахьы иаҵанакуеит аноминациақәа: ахореографиа, авокал, атеатртә ҟазара.
Ансамбль "Абжьыуаа" иалахәуп 80-ҩык акәашаҩцәа. Аҽазыҟаҵарақәа мҩаԥысуеит х-гәыԥкны, мчыбжьык ахь ԥшьынтә.